### NN 33/2025 (26.2.2025.), Odluka o porezima Općine Rasinja

Općina Rasinja

370

Na temelju članka 20. i 42. Zakona o lokalnim porezima (»Narodne novine« broj 115/16, 101/17, 114/22, 114/23 i 152/24; u daljnjem tekstu: ZLP) i članka 30. Statuta Općine Rasinja (»Službeni glasnik Koprivničko-križevačke županije« broj 5/13 i 5/18; u daljnjem tekstu: Statut), Općinsko vijeće Općine Rasinja na svojoj 27. sjednici održanoj 6. veljače 2025. godine donijelo je

ODLUKU

O POREZIMA OPĆINE RASINJA

Članak 1.

Odlukom o porezima Općine Rasinja (u daljnjem tekstu: Odluka) propisuju se vrste poreza koje pripadaju Općini Rasinja (u daljnjem tekstu: Općina), stopa poreza na potrošnju, visina poreza na nekretnine, predmet oporezivanja, visina, način i uvjeti plaćanja poreza na korištenje javnih površina te nadležno porezno tijelo za utvrđivanje i naplatu svakog pojedinog poreza.

Članak 2.

Izrazi koji se koriste u ovoj Odluci, a imaju rodno značenje, koriste se neutralno i odnose se jednako na muški i ženski rod.

Članak 3.

Porezi Općine Rasinja su:

1. porez na potrošnju

2. porez na nekretnine

3. porez na korištenje javnih površina.

Članak 4.

Porez na potrošnju plaća se po stopi od 3 %.

Članak 5.

Porez na nekretnine plaća se godišnje u iznosu od 1,00 eura po četvornom metru (m2) korisne površine nekretnine koja se oporezuje, određene propisom kojim se uređuju uvjeti i mjerila za izračun zaštićene najamnine, na cijelom području Općine Rasinja.

Članak 6.

Porez na korištenje javnih površina plaćaju pravne i fizičke osobe koje koriste javne površine u poslovne svrhe.

Obveznik poreza na korištenje javnih površina iz stavka 1. ovoga članka je pravna ili fizička osoba koja koristi javnu površinu za postavljanje objekata i naprava privremenog karaktera.

Javnom površinom u smislu ove Odluke smatraju se: parkirališta, nogostupi, dijelovi ulice, javni prolazi, trgovi, parkovi, zelene površine, javne površine uz ceste te ostale javne površine koje održava Općina.

Članak 7.

Porez na korištenje javnih površina plaća se za:

– korištenje javnih površina za postavljanje montažnih objekata i kioska (trajni ugovorni odnosi, dulji od 6 mjeseci) u iznosu od 4,00 eura po m² mjesečno, unaprijed za tekuću godinu, i to u roku od 15 dana od dana dostave rješenja kojim je utvrđen predmetni porez,

– privremeno korištenje javnih površina u svrhu postavljanja šatora za ugostiteljske objekte, promet roba, štandova, za pokretne ugostiteljske objekte, za postavljanje ljetnih terasa ispred ugostiteljskih objekata i drugih radnji, te za druge pokretne naprave (stolice i klupe za prodaju voća i povrća, proizvoda kućne radinosti i obrtničkih radnji, automata za piće, sladoleda i slično) u iznosu od 1,50 eura po m² dnevno i to u roku 15 dana od dana dostave rješenja kojim je utvrđen predmetni porez.

Članak 8.

Porez na korištenje javne površine plaća se unaprijed, prije zauzimanja javne površine.

Visina i način obračuna poreza na korištenje javne površine utvrđuje se rješenjem.

Rješenje iz prethodnog stavka donosi Jedinstveni upravni odjel Općine Rasinja.

Članak 9.

Poslovi u svezi s utvrđivanjem, i naplatom poreza na potrošnju i poreza na nekretnine povjeravaju se Ministarstvu financija – Porez­noj upravi. Stvarno i mjesno nadležna ustrojstvena jedinica Porezne uprave, Ministarstva financija nadležno je porezno tijelo za utvrđivanje i naplatu poreza na potrošnju i poreza na nekretnine.

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima, da naknadu koja pripada Ministarstvu financija, Poreznoj upravi u iznosu od 5 % od ukupno naplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

Poslove u svezi s utvrđivanjem i naplatom poreza na korištenje javnih površina obavlja Jedinstveni upravni odjel Općine Rasinja.

Članak 10.

Na sva pitanja koja nisu uređena ovom Odlukom primjenjuju se važeći propisi kojima su uređeni lokalni porezi i važeći propisi kojima se uređuju odnos između poreznih obveznika i poreznih tijela koje primjenjuju propise o porezima i drugim javnim davanjima.

Članak 11.

Postupci utvrđivanja i naplate poreza Općine započeti po Odluci o općinskim porezima Općine Rasinja (»Službeni glasnik Koprivničko-križevačke županije« broj 4/18) završit će se po odredbama te odluke.

Članak 12.

Danom stupanja na snagu ove Odluke prestaje važiti Odluka o općinskim porezima Općine Rasinja (»Službeni glasnik Koprivničko-križevačke županije« broj 4/18).

Članak 13.

Ova Odluka objavit će se u »Narodnim novinama« i »Službenom glasniku Koprivničko-križevačke županije«, a stupa na snagu osmoga dana od dana objave u»Službenom glasniku Koprivničko-križevačke županije«.

Klasa: 410-01/25-01/01

Urbroj: 2137-13-25-1

Rasinja, 6. veljače 2025.

OPĆINSKO VIJEĆE OPĆINE RASINJA

Predsjednik
 Zvonimir Fajfarić, ing., v. r.